ΚΑΝΟΝΙΣΜΟΣ (ΕΟΚ) αριθ. 740/93 ΤΟΥ ΣΥΜΒΟΥΛΙΟΥ της 17ης Μαρτίου 1993 για τον καθορισμό της κοινοτικής αποζημίωσης για την οριστική παύση της γαλακτοκομικής παραγωγής στην Πορτογαλία ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πράξη προσχώρησης της Ισπανίας και της Πορτογαλίας, την πρόταση της Επιτροπής, τη γνώμη του Ευρωπαϊκού Κοινοβουλίου (1), Εκτιμώντας ότι η πραγματοποίηση της ενιαίας αγοράς προϋποθέτει την κατάργηση των εμποδίων στις συναλλαγές όχι μόνον μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985 αλλά επίσης, σε όσο το δυνατόν ευρύτερη κλίμακα, μεταξύ αυτών των κρατών μελών και της Ισπανίας και της Πορτογαλίας- ότι η κατάργηση αυτών των εμποδίων καθιστά αναγκαία την εντατικοποίηση της προσπάθειας αναδιάρθρωσης του γαλακτοκομικού τομέα στην Πορτογαλία, προκειμένου να μπορέσει να αντιμετωπίσει στον τομέα αυτό τον αυξανόμενο ανταγωνισμό των άλλων κρατών μελών- ότι η εντατικοποίηση αυτή μπορεί να πραγματοποιηθεί με τη διευκόλυνση στη χώρα αυτή της εκ νέου αγοράς των ποσοτήτων αναφοράς προκειμένου να ανακατανεμηθούν σύμφωνα με τον κανονισμό (ΕΟΚ) αριθ. 3950/92 της 28ης Δεκεμβρίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η Πορτογαλική Δημοκρατία χορηγεί στον παραγωγό, όπως αυτός ορίζεται στο άρθρο 9 στοιχείο γ) του κανονισμού (ΕΟΚ) αριθ. 3950/92, ο οποίος αναλαμβάνει την υποχρέωση να παύσει εντελώς και οριστικά τη γαλακτοκομική παραγωγή πριν από την 1η Σεπτεμβρίου 1993, ετήσια αποζημίωση 17 Ecu ανά 100 χιλιόγραμμα η οποία καταβάλλεται επί τρία έτη. Άρθρο 2 Είναι επιλέξιμος για την αποζημίωση ο παραγωγός ο οποίος: - διαθέτει μια ποσότητα αναφοράς δυνάμει του άρθρου 4 του κανονισμού (ΕΟΚ) αριθ. 3950/92, είτε στα πλαίσια των παραδόσεων είτε στα πλαίσια των απευθείας πωλήσεων και - ανταποκρίνεται στα αντικειμενικά κριτήρια που ορίζει η Πορτογαλική Δημοκρατία σε συμφωνία με την Επιτροπή. Άρθρο 3 1. Η αποζημίωση χορηγείται για την ποσότητα αναφοράς που δικαιούται ο παραγωγός όταν αρχίσει να ισχύει ο παρών κανονισμός. 2. Στην περίπτωση αγροτικών μισθώσεων, η αίτηση για την αποζημίωση υποβάλλεται από τον μισθωτή. Η Πορτογαλική Δημοκρατία ορίζει τους όρους υπό τους οποίους ο μισθωτής δύναται να υποβάλει αυτήν την αίτηση και τους όρους υπό τους οποίους δύναται να χορηγηθεί η αποζημίωση. Άρθρο 4 Οι ποσότητες αναφοράς που απελευθερώνονται κατ' εφαρμογήν του παρόντος κανονισμού προστίθεται στο εθνικό απόθεμα που αναφέρεται στο άρθρο 5 του κανονισμού (ΕΟΚ) αριθ. 3950/92. Άρθρο 5 Η κοινοτική χρηματοδότηση του παρόντος προγράμματος περιορίζεται σε ποσότητα 75 000 τόνων και σε συνολικό ποσό 38,5 εκατομμυρίων Ecu, που καταβάλλονται σε τρεις ετήσιες δόσεις. Η χρηματοδότηση που προβλέπεται στο πρώτο εδάφιο θεωρείται ως παρέμβαση κατά την έννοια του άρθρου 3 του κανονισμού (ΕΟΚ) αριθ. 729/70 (3). Άρθρο 6 Η Επιτροπή, εφόσον χρειάζεται, θεσπίζει, σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68 (4), τις λεπτομέρειες εφαρμογής του παρόντος κανονισμού. Άρθρο 7 Ο παρών κανονισμός αρχίζει να ισχύει την 1η Απριλίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Μαρτίου 1993.

[Source: multi_eurlex | Tokens: 3051]